## El conseller d'Agricultura celebra que “hui s'ha reconegut la injustícia de la DOP Cava i les traves del Govern central contra els viticultors valencians”

*** José Luis Aguirre destaca que suposarà un gran impuls per a la comercialització i el desenvolupament econòmic del sector
* S'ha publicat la resolució per la qual s'inclou 'Requena' dins de la Denominació d'Origen Protegida Cava**

El conseller d’Agricultura, Ramaderia i Pesca, José Luis Aguirre, ha destacat que “hui s’ha reconegut la injustícia de la DOP Cava i les traves del Govern central contra els viticultors valencians”, després de la publicació de la Resolució, de 25 de gener de 2024, de la Direcció General d’Alimentació, per la qual, en execució de sentència, s’inclou la unitat geogràfica menor ‘Requena’ dins del plec de condicions de la Denominació d’Origen Protegida Cava.

Aguirre ha defés que “des de la Conselleria d’Agricultura celebrem l’execució de la sentència per la qual s’inclou la unitat geogràfica menor ‘Requena’ dins de la DOP Cava”, i ha reconegut que es tracta d’“una excel·lent notícia i tot un reconeixement no només per als viticultors que produïxen el raïm, sinó també per als cellers, perquè suposarà un gran impuls per a la comercialització i el desenvolupament econòmic del sector”.

El conseller ha assenyalat que hem de fer tots els esforços necessaris en les vinyes, que són la matèria primera del vi, i en els mercats, perquè el sector continue guanyant posicions.

En este sentit, ha reiterat que ha exigit al Ministeri que incloga dos dels cultius “que estan més castigats per la falta d’aigua i van ser exclosos d’estes ajudes, el vi i l’oliva. A més, hem posat en marxa en la Conselleria propostes de suport, com ara la collita en verd”.

Fecha: 02/02/2024